Pendoring verskuif grense - DEKAT
on April 4, 2016 467 Views | Like Pendoring verskuif grense
"Ek het Pendoring deur die jare dopgehou en deelgeneem aan Pendoring se transformasie en dit lyk asof Pendoring waarlik mondig geword het. Ek meen die reklamebedryf moet sy manier van kommunikeer verander van 'n enkeltalige aanslag na 'n skeppende aanslag wat alle tale insluit, sê Pepe Marais, medestigter en uitvoerende skeppende hoof van Joe Public.
Siphelele Sixaso, bemarkingshoof van SABC Radio is dit eens. "Dit is 'n grondverskuiwende stap van Pendoring. Dit is wonderlike nuus vir SABC se radiostasies wat nog altyd voorgeloop het met moedertaaluitsendings. Daardeur maak ons seker dat ons identiteit as 'n nasie behoue bly en dat al die segmente van ons samelewing dit waardeer. Ek sien uit na vernuwing en kreatiwiteit wat in die inheemse tale uitgedruk gaan word. Baie geluk aan almal wat by die stap betrokke is om ons inheemse tale hul regmatige plek te gee."
Jerry Mpufane, groepdirekteur by M&C Saatchi Abel, stem heelhartig saam. "Ek wil Pendoring geluk wens omdat advertensies in die inheemse tale nou die erkenning sal kry wat hulle verdien. Die reklamebedryf sal nooit daarop kan aanspraak maak dat hy die beste werk lewer as advertensies nie in al die inheemse tale gemaak word nie. Bemarkers kan net tot die harte van verbruikers spreek as hulle met hulle in hul moedertaal praat. Die bedryf kan dus nie aanspraak maak daarop dat hy in 'n vennootskap met kliënte is, as hy nie met die verbruikers se hart praat nie.
Volgens Tiaan Ras, strategiese direkteur van Etiket, moet Pendoring geprys word vir die stap om alle inheemse tale op gelyke voet in te sluit. "Gesien teen die agtergrond van 'n direksie en borge wat Pendoring aanvanklik in die lewe geroep het om goeie Afrikaanse reklame te bevorder en te beloon, is dit 'n groot en dapper stap in die rigting om die Pendoring Reklametoekennings eg Suid-Afrikaans te maak. Die stap maak dit baie duidelik dat Pendoring se visie is om die diversiteit van Suid-Afrikaanse reklame te bevorder en te vier.
Elane Vrey, dosent by die AAA School of Advertising in Randburg, sê dat meer as 70% van haar kopieskryfstudente in hul eerste jaar se huistaal is nie Engels óf Afrikaans nie. "Die groter gewig wat die stap aan Pendoring gee, is wonderlike nuus vir die AAA School of Advertising. Nie net het inheemse tale 'n ryk geskiedenis van storievertel nie, maar baie van die insigte en 'groot idees' is so nóú verweef in die inheemse kulture dat dit impak verloor as dit in Engels gekommunikeer word.